30 vas oor drank, spoed aan Oos-Rand | Maroela Media
Die Ekurhuleni-metropolisie het van Vrydag tot Sondagoggend 'n totaal van 30 mense vir dronkbestuur en spoedoortredings in hegtenis geneem.
Kobeli Mokheseng, woordvoerder van die Ekurhuleni-metropolisie, het gesê daar is van Vrydag 18:00 tot Saterdag 02:00 24 mans, tussen 29 en 52 jaar oud, in die Benoni-area vir dronkbestuur in hegtenis geneem.
Van Saterdag 5:00 tot 10:00 is drie mans, tussen 28 en 44 jaar oud, in Bedfordview vir spoedoortredings in hegtenis geneem. Die verdagtes het tussen 164 en 166 km/h gery en is na die Alberton-polisiestasie geneem.
Volgens Mokheseng is 'n 47-jarige man ook Sondagoggend op die N12 in hegtenis geneem toe hy glo teen 'n spoed van 174 km/h in sy VW Golf gery het. Hy het glo aangevoer hy is laat vir werk.
'n 31-jarige man is ook op die N12 in hegtenis geneem wat glo teen 198 km/h op sy motorfiets gery het. Daar was 'n vrouepassasier op die motorfiets. Die bestuurder het glo aangevoer sy vrou verjaar en dat hy haar vir ontbyt wou neem.
'n Man is ook in hegtenis geneem wat teen 'n spoed van 163 km/h gery het. Die verdagtes sal almal binnekort in die Benoni-, Palmridge- en Germiston-landdroshof verskyn.